Na temelju članka 37. Statuta Međimurske županije ( '' Službeni glasnik Međimurske županije'' broj 26/10, 4/13,6/13 – pročišćeni tekst i 8/13,6/14, 2/18 i 10/18 – pročišćeni tekst, 2/20, 3/21 i2/22 – pročišćeni tekst, 24/23 i 29/23-pročišćeni tekst), članka 3. Poslovnika o načinu rada župana (''Službeni glasnik Međimurske županije'' br. 27/10), župan Međimurske županije dana 1.05.2024. godine, donio je

**ODLUKU**

**o uvjetima, načinu i postupku ostvarivanja prava na**

**jednokratnu novčanu pomoć**

**I. OPĆE ODREDBE**

**I.**

Ovom Odlukom utvrđuju se uvjeti, način i postupak ostvarivanja prava na jednokratnu novčanu pomoć socijalno ugroženim građanima iz sredstava Proračuna Međimurske županije .

**II.**

Pravo na jednokratnu novčanu pomoć utvrđenu ovom Odlukom ne mogu ostvariti korisnici socijalne skrbi za namjenu koju u potpunosti osigurava nadležno upravno tijelo jedinice lokalne samouprave na čijem području korisnik ima prebivalište ili boravište i/ili osiguravaju druga nadležna upravna tijela javnog sektora, a koja su propisana Zakonom o socijalnoj skrbi i drugim važećim propisima.

**III.**

Zahtjev za ostvarivanje pomoći podnosi se ''Povjerenstvu za dodjelu jednokratne novčane pomoći iz Proračuna Međimurske županije'' (u nastavku: Povjerenstvo).

Stručne i administrativne poslove u vezi ostvarivanja prava na jednokratnu novčanu pomoć obavlja Upravni odjel za civilno društvo i ljudska prava Međimurske županije.

Rješenje o dodjeli jednokratne novčane pomoći (u nastavku: Rješenje) donosi Župan Međimurske županije na prijedlog Povjerenstva.

**IV.**

Novčana sredstva za ovaj oblik pomoći osiguravaju se u Proračunu Međimurske županije na pozicijama

1. Razdjel 700 Upravni odjel za civilno društvo i ljudska prava / A101120 Potpora osobama u riziku od siromaštva

Jednokratne novčane pomoći dodjeljivat će se do iskorištavanja sredstava koja su za tu namjenu osigurana u Proračunu Međimurske županije za pojedinu proračunsku godinu.

**II. KORISNICI I KRITERIJI**

**V.**

Korisnici jednokratne novčane pomoći obuhvaćeni ovom Odlukom su:

1. samac ili kućanstvo koji nemaju dovoljno sredstava za podmirenje osnovnih životnih potreba zbog nepovoljnih osobnih, gospodarskih, socijalnih i drugih okolnosti, a nisu ih u mogućnosti ostvarivati svojim radom, primitkom od imovine, od obveznika uzdržavanja ili na bilo koji drugi način;
2. osobe s invaliditetom ili drugom teškom bolešću koje nisu u mogućnosti ostvariti osnovne životne potrebe.

**VI.**

Kriteriji za ostvarivanje prava na jednokratnu novčanu pomoć su:

* da je podnositelj zahtjeva hrvatski državljanin koji ima prebivalište na području Međimurske županije najmanje godinu dana prije podnošenja zahtjeva,
* da podnositelj zahtjeva pravo na jednokratnu novčanu pomoć nije ostvario unatrag godinu dana od dana donošenje Rješenja, osim u iznimno teškoj situaciji podnositelja zahtjeva
* da je podnositelj zahtjeva stranac sa stalnim boravkom ili dugotrajnim boravištem u Međimurskoj županiji
* da podnositelj zahtjeva ispunjava jedan od posebnih uvjeta sukladno točki 9. ove Odluke.

**III. UVJETI ZA OSTVARIVANJE PRAVA NA JEDNOKRATNU NOVČANU POMOĆ**

**VII.**

Pravo na jednokratnu novčanu pomoć utvrđenu ovom Odlukom korisnik iz točke V. stavka 1. podtočke 1., može ostvariti ako ispunjava jedan od uvjeta:

1. uvjet prihoda ili
2. posebni uvjet.

**VIII.**

Uvjet prihoda ispunjava korisnik ( samac ili kućanstvo ) s mjesečnim prihodom:

* samac do 450,00 eura,
* kućanstvo do 800,00 eura.

Prihodom u smislu stavka 1. ovog članka smatra se prosječna mjesečna neto-plaća, mirovina ili druga primanja vezana uz dohodak samca ili svih članova kućanstva ostvarena u posljednja tri mjeseca koja prethode mjesecu u kojem je podnijet zahtjev za ostvarivanje prava na jednokratnu novčanu pomoć.

U prihode samca odnosno kućanstva ne uračunava se zajamčena minimalna naknada, pomoć za podmirenje troškova stanovanja koju odobrava jedinica lokalne samouprave, novčana naknada za tjelesno oštećenje, iznos sredstava za saniranje posljedica nesretnog slučaja, naknada za troškove ogrjeva, doplatak za pomoć i njegu, osobna invalidnina te doplatak za djecu.

**IX.**

Poseban uvjet u smislu ove Odluke ispunjava:

* samac ili kućanstvo u slučaju nesretnog slučaja (požar, poplava i slično) na obiteljskoj kući/stanu ili u slučaju elementarne nepogode kad nisu ostvarili novčanu pomoć po drugoj osnovi, uz uvjet da je to jedina nekretnina za stanovanje, a čija primanja prelaze iznos iz točke VIII. ove Odluke
* mnogočlana obitelj s više od 5 malodobne djece, a čija primanja prelaze iznos iz točke VIII. ove Odluke
* iznimno, zbog trenutačnih materijalnih teškoća nastalih zbog nesretnog slučaja, velike štete u kućanstvu, skupog liječenja, teške bolesti, smrti užeg člana obitelji i slično jednokratnu pomoć mogu ostvariti podnositelji zahtjeva čija primanja prelaze iznos iz točke VIII. ove Odluke.

**IV. NAMJENA I IZNOS JEDNOKRATNE NOVČANE POMOĆI**

**X.**

Ovom Odlukom utvrđuje se pravo na jednokratnu novčanu pomoć radi:

1. podmirenja osnovnih troškova života (hrana, piće, odjeća, obuća i higijenske potrepštine),
2. podmirenja režijskih troškova stanovanja (električna energija, plin, voda i druge naknade),
3. sanacije štete uzrokovana nesretnim slučajem (požar, poplava i drugo),
4. adaptacija stambenog prostora u slučaju izrazito loših stambenih uvjeta.

Jednokratna novčana pomoć može se odobriti samcu ili kućanstvu na temelju ispunjenog Zahtjeva uz priloženu dokumentaciju koju utvrđuje Povjerenstvo propisanim obrascem, a kojom se dokazuju okolnosti zbog koji je jednokratna novčana pomoć potrebna.

**XI.**

Novčani iznos koji samcu ili kućanstvu može biti odobren prema ocjeni Povjerenstva ovisi o cjelokupnim obiteljskim, socijalno-ekonomskim i zdravstvenim okolnostima samca odnosno članova kućanstava, visini prihoda, radnoj sposobnosti članova kućanstva i broju djece:

1. podmirenje osnovnih troškova života i režijskih troškova stanovanja

* samac do 400,00 eura
* kućanstvo do 800,00 eura

1. sanacija štete uzrokovana nesretnim slučajem

* samac do 500,00 eura

- kućanstvo do 1.000,00 eura

1. adaptacija stambenog prostora u slučaju izrazito loših stambenih uvjeta

* samac do 500,00 eura
* kućanstvo do 1.000,00 eura

**V. NADLEŽNOST I POSTUPAK OSTVARIVANJA PRAVA NA JEDOKRATNU NOVČANU POMOĆ**

**XII.**

Postupak ostvarivanja prava na jednokratnu novčanu pomoć pokreće se na zahtjev stranke, odnosno podnositelja Zahtjeva.

**XIII.**

Zahtjev se podnosi Povjerenstvu na propisanom obrascu. Propisani obrazac Zahtjeva nalazi se na web stranici Međimurske županije ili se može osobno zatražiti u Upravnom odjelu za civilno društvo i ljudska prava Međimurske županije.

**XIV.**

Povjerenstvo, po potrebi, za podnositelja Zahtjeva po službenoj dužnosti može zatražiti od nadležnog Centra za socijalnu skrb podatke o socijalno-materijalnim i drugim prilikama u obitelji te mišljenje o opravdanosti dodjele jednokratne novčane pomoći.

Sve podnijete Zahtjeve uz priloženu potpunu dokumentaciju kompletira Povjerenstvo te svoj prijedlog upućuje Županu na razmatranje i donošenje Rješenja. Pri donošenju Rješenja vodit će se računa je li jedinica lokalne samouprave, prema prebivalištu i/ili boravištu podnositelja zahtjeva, na bilo koji način sudjelovala u ublažavanju konkretne socijalne skrbi kod samca ili kućanstva.

**XV.**

Korisnik je dužan Međimurskoj županiji nadoknaditi štetu, odnosno vratiti cjelokupni iznos novčane pomoći, ukoliko je ostvario pravo iz ove Odluke na temelju neistinitih ili netočnih podatka za koje je znao ili je morao znati da su neistiniti, odnosno netočni ili je na drugi protupravan način ostvario pravo koje mu ne pripada.

**XVI.**

Jednokratna novčana pomoć isplaćuje se na IBAN računa podnositelja Zahtjeva.

**XVII.**

Izrazi koji se u ovoj Odluci koriste za osobe u muškom rodu su neutralni i odnose se na muške i ženske osobe.

**VI. PRIJELAZNE I ZAVRŠNE ODREDBE**

**XVIII.**

Danom stupanja na snagu ove Odluke prestaje važiti Pravilnik o isplati jednokratne novčane pomoći iz Proračuna Međimurske županije (''Službeni glasnik Međimurske županije'', broj 1/14, 8/15 i 15/20).

**XIX.**

Ova Odluka stupa na snagu osmog dana od dana objave u ''Službenom glasniku Međimurske županije''.

KLASA: 402-06/24-01/79

URBROJ: 2109-01-24-01

Čakovec, 1. svibanj 2024.

Župan

Matija Posavec, mag.ing.